Iz ministrova kabineta istaknuli su kako inspektori cestovnog prometa, sukladno svojim ovlastima, provode redovite kontrole "Uberovih" partnerskih vozača na području cijele države.



– Zbog obavljanja javnog prijevoza putnika u unutarnjem cestovnom prometu bez propisane licencije, inspekcija izriče prekršajne kazne za fizičke i pravne osobe koje obavljaju takav prijevoz. Osim toga, inspektori izriču "Uberovim" partnerskim vozačima upravnu mjeru zabrane obavljanja djelatnosti cestovnog prijevoza putnika, kao i mjeru oduzimanja registracijskih pločica na rok od sedam ili 14 dana – navodi Mario Madunić, pomoćnik ministra zadužen za inspekcijske poslove.



Zbog činjenice da se aktivnosti spomenute prijevozničke platforme nastavljaju, unatoč prijašnjim kontinuiranim upozorenjima da ne obavljaju prijevoz putnika u skladu s važećom zakonskom regulativom, resorno Ministarstvo razmatra i uvođenje krajnje mjere – oduzimanja vozila o trošku vlasnika do završetka sudskog postupka, sve u cilju osiguranja zaštite pravnog poretka.



Zbog svega spomenutog, Ministarstvo prometa također je obavijestilo i tijela nadležna za nadzor elektroničkih komunikacija o dostupnosti, kao i načinima upotrebe predmetne programske aplikacije na području Hrvatske, te će se daljnje radnje s tim u vezi poduzimati nakon provedene detaljne analize.